20061219
Regolament tal-Kunsill (KE) Nru 2027/2006
tad- 19 ta’ Diċembru 2006
dwar il-konklużjoni tal-Ftehim ta' Sħubija fis-settur tas-sajd bejn il-Komunità Ewropea u r-Repubblika ta' Kap Verde
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 37 tiegħu flimkien mal-paragrafu 2, u ma' l-ewwel subparagrafu tal-paragrafu 3, ta' l-Artikolu 300,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew [1]/Wara li kkonsulta mal-Parlament Ewropew,
Billi:
(1) Il-Komunità u r-Repubblika ta' Kap Verde nnegozjaw u inizjalaw Ftehim ta' Sħubija fis-settur tas-sajd li jippermetti lis-sajjieda tal-Komunità biex jistadu fl-ibħra li jaqgħu taħt is-sovranità tar-Repubblika ta' Kap Verde.
(2) Huwa kunsiljabbli li jiġi approvat il-Ftehim imsemmi.
(3) Huwa importanti li jiġi definit il-mod li bih jitqassmu l-opportunitajiet ta' sajd bejn l-Istati Membri,
ADOTTA DAN IR-REGOLAMENT:
Artikolu 1
Il-Ftehim ta' Sħubija fis-settur tas-sajd bejn il-Komunità Ewropea u r-Repubblika ta' Kap Verde huwa approvat f'isem il-Komunità.
It-test tal-Ftehim huwa anness ma' dan ir-Regolament.
Artikolu 2
L-opportunitajiet ta' sajd stabbiliti bil-Protokoll tal-Ftehim huma mqassma bejn l-Istati Membri skond it-tabella li ġejja:
Il-kategorija tas-sajd | It-tip ta' bastiment | L-Istat Membru | Il-liċenzji jew il-kwota |
Is-sajd għat-tonn | Skejjen li jistadu bil-konz tal-wiċċ | Spanja | 41 |
Portugall | 7 |
Is-sajd għat-tonn | Bastimenti għall-qbid tat-tonn bit-tartarun bil-friża abbord | Spanja | 12 |
Franza | 13 |
Is-sajd għat-tonn | Bastimenti għall-qbid tat-tonn bil-konz | Spanja | 7 |
Franza | 4 |
Jekk it-talbiet għal-liċenzji minn dawn l-Istati Membri ma jużawx l-opportunitajiet kollha ta' sajd stabbiliti bil-Protokoll, il-Kummissjoni tista' tikkunsidra talbiet għal-liċenzji minn kwalunkwe Stat Membru ieħor.
Artikolu 3
L-Istati Membri li l-bastimenti tagħhom jistadu fil-qafas ta' dan il-Ftehim jinnotifikaw lill-Kummissjoni bil-kwantitajiet ta' kull qabda li tkun saret fiż-żona tas-sajd ta' Kap Verde skond il-modalitajiet stabbiliti bir-Regolament tal-Kummissjoni (KE) Nru 500/2001 ta' l- 14 ta' Marzu 2001 dwar it-twaqqif tal-modalitajiet ta' applikazzjoni tar-Regolament tal-Kunsill (KEE) Nru 2847/93 dwar il-monitoraġġ tal-qabdiet tal-bastimenti tas-sajd tal-Komunità fl-ibħra tal-pajjiżi terzi u f'baħar miftuħ [2].
Artikolu 4
Il-President tal-Kunsill huwa awtorizzat jinnomina l-persuna jew persuni li jkollhom is-setgħa jiffirmaw il-Ftehim sabiex tintrabat il-Komunità.
Artikolu 5
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea [3].
Dan ir-Regolament għandu jorbot fl-intier tiegħu u japplika direttament f'kull Stat Membru.
Magħmul fi Brussell, 19 ta’ Diċembru 2006.